Μεθοδολογία κατάρτισης στρατηγικού - επιχειρησιακού σχεδιασμού και ελέγχου στη βιομηχανία
Authors: Αγγελάκης Νικόλαος 
Published: August 2021

Εισαγωγή. Αυτή η μελέτη αποτελείται από δύο φάσεις που αναφέρονται α) στην πρόταση ενός ολοκληρωμένου-σφαιρικού τρόπου βελτιστοποίησης της αλυσίδας του μάνατζμεντ, εισάγοντας μετρήσιμες μεταβλητές στη παραγωγική διαδικασία και β) στην εισαγωγή ενός συστηματικού τρόπου ανάλυσης, επεξεργασίας, μελέτης, και σύνθεσης των στοιχείων μίας επιχείρησης για τον στρατηγικό-επιχειρησιακό σχεδιασμό και έλεγχο αυτής. Η προτεινόμενη μεθοδολογία διεισδύει σε κάθε επίπεδο χωριστά, αλλά συνολικά σε όλα τα επίπεδα της διοίκησης/μάνατζμεντ (στρατηγικό, επιχειρησιακό, λειτουργικό επίπεδο), αρχίζοντας από το στρατηγικό προς το επιτελικό και λειτουργικό με ανατροφοδότηση από κάτω (λειτουργικό επίπεδο) προς τα άνω (επιτελικό και στρατηγικό επίπεδο). Για να επιτευχθεί αυτό σε στρατηγικό επίπεδο, προσδιορίζονται οι έννοιες του οράματος, της αποστολής, των στρατηγικών αξόνων, της δομής της εταιρείας, του εσωτερικού και εξωτερικού περιβάλλοντος καθώς και συσχέτιση μεταξύ των για την αξιολόγηση της θέσης της εταιρείας. Με βάση αυτή την αναλυτική-συστηματική μεθοδολογία, επαναπροσδιορίζεται η θέση της επιχείρησης και καθορίζονται οι κανόνες-διαδικασίες λειτουργίας με μετρήσιμους παράγοντες σε μακροπρόθεσμο (στρατηγικό) χρονικό ορίζοντα. Με βάση την ανωτέρω στρατηγική, την διαγνωστική μελέτη και το σύστημα προστιθέμενης αξίας σε επιτελικό επίπεδο, γίνεται ο επανασχεδιασμός των λειτουργιών και καθορίζονται τα σχέδια δράσης. Έτσι, επαναπροσδιορίζονται οι κανόνες-διαδικασίες λειτουργίας και οι μετρήσιμοι παράγοντες λειτουργίας σε μεσοπρόθεσμο (επιτελικό) χρονικό ορίζοντα. Παράλληλα, στην ανατροφοδότηση από το λειτουργικό επίπεδο, καθορίζονται τα κομβικά σημεία του σχεδίου, προγραμματίζονται και συντονίζονται οι ενέργειες ανάλογα με συστηματική μεθοδολογία επανασχεδιασμού των διαδικασιών, ώστε το σχέδιο των ενεργειών να συντονισθεί με το επιτελικό σχέδιο. Τα αποτελέσματα μετρώνται και συγκρίνονται με καθορισμένους δείκτες μέτρησης σε βραχυπρόθεσμο (λειτουργικό) χρονικό ορίζοντα. Συνολικά, το στρατηγικό-επιχειρησιακό σχέδιο και έλεγχος αναλύονται στα παρακάτω οκτώ στάδια: 1) διαγνωστική μελέτη-συλλογή πληροφοριών; 2) επεξεργασία και αξιολόγηση των στοιχείων και καθορισμός στόχων και στρατηγικής 3) ανάλυση στρατηγικής 4) διαμόρφωση σχεδίων δράσης 5) διαμόρφωση βασικών προτάσεων εφαρμογής 6) προγραμματισμός και μεθόδευση υλοποίησης 7) κατάρτιση πλαισίου ελέγχου 8) έλεγχος υλοποίησης. Ο επανασχεδιασμός της στρατηγικής απαιτεί βασικές προϋποθέσεις, οι οποίες οδηγούν στη χρησιμοποίηση της αρχής δημιουργίας προστιθέμενης αξίας. Αυτή η αρχή συνιστά ένα τρόπο διοίκησης της εταιρείας με στόχο την αύξηση της αξίας της και εστιάζει σε όλα τα επίπεδα της εταιρείας για την επίτευξη αυτού του στόχου. Ο όρος αξία προσδιορίζεται με ποσοτικά και ποιοτικά στοιχεία. Το καινοτόμο στοιχείο αυτής της διατριβής είναι η δημιουργία συστήματος προστιθέμενης αξίας για την συνεχή ανάλυση και βελτίωση των διαδικασιών του συστήματος μέσω παρακολούθησης του επιχειρησιακού σχεδίου με σκοπό να ευθυγραμμίσει τις λειτουργίες της εταιρείας με τους στόχους της διοίκησης. Κατά την διαδικασία της ανάλυσης λαμβάνονται υπόψη οι αρχές της βελτιστοποίησης. Η είσοδος του συστήματος είναι το επιχειρησιακό μοντέλο που περιέχει διαδικασίες (λειτουργικές και υποδομής) και πόρους (ανθρώπινους, κεφάλαιο, τεχνολογία, τεχνογνωσία) που συνδέονται με την επίτευξη του στόχου υλοποίησης και τα στάδια του. Οι διαδικασίες υποδομής και οι λειτουργικές διαδικασίες αναλύονται συνεχώς η κάθε μία χωριστά, αλλά και σε σχέση με τις υπόλοιπες στη μεγαλύτερη δυνατή λεπτομέρεια ώστε να βελτιώνονται μεσοπρόθεσμα. Τα αποτελέσματα της βελτίωσης είναι η προστιθέμενη αξία στις υπό ανάλυση λειτουργίες/διαδικασίες, όπως κόστος λειτουργίας, τεχνολογία, απασχόληση, εξυπηρέτηση πελατών, χρηματοοικονομική θέση, μερίδιο αγοράς, παραγωγικότητα, εφοδιαστική αλυσίδα. Τα αποτελέσματα βελτίωσης ελέγχονται με δείκτες μέτρησης αξίας, σχετικά με τις υπό εξέταση περιοχές όπως πωλήσεις, κόστος πωληθέντων, μονάδες παραγωγής. Η έρευνα έδειξε βελτίωση των αποτελεσμάτων σε μία μεγάλη παραγωγική μονάδα όταν 1) τα στρατηγικά-επιχειρησιακά σχέδια προσεγγίζονται σφαιρικά και παρακολουθούνται με μετρήσιμους ποσοτικούς και ποιοτικούς παράγοντες που σχετίζονται με τις καλύτερες πρακτικές, και 2) η διοίκηση ακολουθεί τα προτεινόμενα οκτώ στάδια μαζί με το σύστημα της δημιουργίας προστιθέμενης αξίας με δέσμευση υλοποίησης.